Kieu Tran

Tidlig liv

Kieu ble født i 1976 i Sør-Vietnam, til den tidligere politimannen og byråden Phuoc Tran og hans kone. Kieus foreldre orket ikke tanken på at barna deres måtte vokse opp i et land ødelagt av krig og med mangel på menneskerettigheter. De bestemte seg for å rømme fra Vietnam som båtflyktninger i 1978 i en liten fiskebåt fylt av 63 flyktninger. Båten drev rundt på havet i 6 dager før de ble plukket opp den 9. juli av det norske skipet "Torinita" på vei mot Japan. Etter et par måneder ankom hun og hennes familie Bergen. I senere intervjuer beskriver Kieu den norske mottakelsen, som "den beste vi kunne fått".
Kieus familie i Norge bestod av hennes foreldre og 5 døtre. Familien flyttet senere fra Bergen til Moss. Hennes far fikk en jobb i Nordsjøen mens moren startet å jobbe på pleiehjem. Faren ble senere skadet i en arbeidsulykke og satt to år i rullestol. I senere intervjuer beskriver Kieu faren som en inspirator for hennes arbeid som menneskerettsforkjemper. Kieus far døde av lungekreft i 1997.

98 vietnamesere til Norge

Etter videregående skole startet hun å studere juss, men merket etterhvert at hun var for rastløs til å tenke karriere. Hun begynte å reise rundt for å lære om menneskerettigheter. Hun fikk etterhvert vite om nær 2000 vietnamesere i Filippinene som var i flyktningleirer. Disse ble verken akseptert av Vietnam eller som filippinere på Filippinene, og slik hadde statusen deres vært i 14 år. Av disse var det 98 vietnamesere fra Palawan som hadde nær familie i Norge. 
42 av de 98 var barn under 16 år. De vietnamesiske flyktningene var definert som statsløse og levde uten rettigheter på Filippinene. De hadde ikke rett til arbeid, til å kjøpe eiendom eller forsikring, og ingen rett til beskyttelse av politiet, slo Amnesty International fast 8. desember 2004.
Kieu engasjerte seg for å få disse til Norge. Kieu kom i kontakt med den australsk-vietnamesiske advokaten Hoi Trinh. Han var en godt betalt forretningsadvokat inntil han en dag bestemte seg for å vie sitt liv til å hjelpe sine glemte landsmenn på Filippinene. Kieu Tran ble smittet av entusiasmen, og ville bistå de båtflyktningene som hadde slektninger i Norge. Hun hoppet av jusstudiene i 2001 for å bli aktivist på fulltid.
Kieu drev i flere år aktiv lobbyvirksomhet ovenfor stortingsrepresentanter. Hun dro flere ganger til Filippinene for å gjøre research, kartlegge situasjonen, registrere og lage statistikk. Hun gjorde intervjuer og skrev ned historiene. Anstrengelsene ble belønnet den 15. desember 2004, da Stortinget stemte 53 mot 47 stemmer for at de 98 vietnamesiske flyktningnene med nære slektninger i Norge skulle få komme til landet.

2007 avhør i Vietnam

I mars 2007 dro Therese Jebsen fra Raftostiftelsen, TV 2-journalisten Tom Rune Orset og Kieu Tran til Vietnam for å levere et diplom til Raftoprisvinner og dissident Thich Quang Do. 15. mai hilste de på Thich Quang Do og fikk overlevert diplomet like før det vietnamesiske politiet ankom og bragte de tre nordmennene til avhør som varte i knappe to timer.
Kieu ble senere avhørt igjen av politiet den 17. mars. Hun fikk beskjed om at hun hadde brutt immigrasjonsloven ved å komme fra Norge til Vietnam på turistvisum. Kieu ble senere løslatt.

Nåværende aktiviteter

Kieu studerer i dag statsvitenskap. Siden april 2007 har hun jobbet for Strømmestiftelsen med samfunnsansvar, fattigdomsbekjempelse og det å gi fattige utdanning.